A Parlament felrobbantásával fenyegetőzött egy hajléktalan
A rendőrség ügyeletére telefonálva fenyegetőzött a Parlament felrobbantásával egy hajléktalan férfi Hajdú-Biharban. A betelefonálót a hangja alapján azonosították a rendőrök, a bíróság felfüggesztett börtönre ítélte.
A Parlament felrobbantásával fenyegetőzött telefonon egy derecskei hajléktalan - közölte a Hajdú-Bihar Megyei Rendőr-főkapitányság. A férfi egy derecskei nyilvános telefonfülkéből hívta fel a Berettyóújfalui Rendőrkapitányság ügyeletét október 7-én hajnalban, és azt mondta, hogy "másfél óra múlva robban a Parlament".

A fülkéhez kiérkező járőrök ott már senkit sem találtak és a környező utcák ellenőrzése sem vezetett eredményre. A rögzített hangfelvételt alapján azonban a derecskei rendőrőrs két rendőre is beazonosította a férfit, aki egy derecskei alapítvány hajléktalanszállójában lakott.

A nyomozók azonnal előállították a férfit, aki kihallgatása során elismerte a bűncselekmény elkövetését. A bíróság 5 hónap felfüggesztett szabadságvesztésre ítélte a fenyegetőt.
Berettyóújfalu Derecske kékfény Itthon Hajdú-Bihar megye